Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр. 124/15), а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Здружение на граѓани Балканска истражувачка репортерска мрежа – Скопје (БИРН), преку Aна Петрушева, директор на Здружението, поднесена против Министерство за здравство, по предметот Барање за пристап до информации од јавен карактер, на ден 14.05.2025 година го донесе следното:

**Р Е Ш Е Н И Е**

1. Жалбата изјавена од Здружение на граѓани Балканска истражувачка репортерска мрежа –Скопје (БИРН), преку Ана Петрушева, директор на Здружението, поднесена против Министерство за здравство, заведена во Агенцијата под бр.08-166 на 29.04.2025 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

 Здружение на граѓани Балканска истражувачка репортерска мрежа – Скопје (БИРН), како што е наведено во Жалбата, на 07.04.2025 година поднело Барање за пристап до информации од јавен карактер до Министерството за здравство, со кое побарало по е-маил му се достави електронски запис од следните информации:

„1. Сите осум прилози на Договорот за воспоставување на јавно приватно партнерство за интегрирано менаџирање со иновативни решенија за хируршки зафати и здравствена заштита од болнички инфекции склучен меѓу Министерството и Скопстер ДОО во 2019 година, вклучително и додаток 8: Технички проект на приватниот партнер со бизнис план и динамички план.

1. Сите измени/ дополнително потпишани анекси на овој договор направени по неговото склучување.
2. Сите годишни извештаи за работењето на приватниот партнер и сите годишни извештаи за инвестираните средства со пропратна документација“.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-166 на29.04.2025 година.

Агенцијата со електронски допис бр.08-166 од 30.04.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**